"Eli poja Motu sõnum,  Eli armastatud vägilase sõna:  'Mu kõri on tühermaa lõvi kõri,  tõesti, mu kurk nagu hail meres,  tõesti, see ihkab nagu metshärjad tiiki,  allikat nagu hirvekarjad.  Ennäe, tõesti mu kõri õgib savi,  jah, tõesti, ma  söön mõlema käega!  Ennäe, minu seitse osa on liual,  ennäe, minu peekrit segab jõgi!  Ei kutsunud mind ju Baal mu vendadega,  ei hüüdnud Haddu mind mu sugukonnaga!  Kuid leiba ta koos minu vendadega sõi,  ja jõi minu vendadega veini!  Kas sa unustasid, Baal,  et ma võin su torgates läbistada?  Üks rida vahelt kustunud.  Kuigi sa lõid maha Lotanu, põgeneva mao,  tegid lõpu keerdunud maole,  võimsale, seitsmepealisele,  lähevad kuumaks ja  hiilgavaks taevad,  kui ma kisun su tükkideks,  ma õgin sind, su küünarnukid, vere ja käsivarred!  Tõesti, sa lähed Eli poja Motu kõrist alla,  Eli armastatud vägilase vesikonda!'"